《次张仲实送项桂山韵》
元代·龚璛

昔时闻隐处，桂树满岩幽。凉雨飘归梦，江湖万里秋。

我亦翛然客，相逢恋一游。鲈鱼政堪鲙，无酒为君谋。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。